[Foto’s] Skote klap by winkelsentrum wat pas openDie polisie en paramedici buite Springs Mall. Foto: Via @tshepomoswa / Twitter Talle mense is vasgekeer by die Springs Mall aan die Oos-Rand ná ŉ skietvoorval by die winkelsentrum, minder as ŉ uur nadat dit amptelik geopen is. ŉ Joernalis wat by die sentrum is vir die amptelike opening, het aan Maroela Media gesê die skietery het omstreeks 11:00 plaasgevind. “Ons het ŉ paar skote buite die winkelsentrum reg by die ingang gehoor. Verskeie polisiebeamptes was kort daarna op die toneel. Winkels se deure is toegemaak en honderde besoekers word nie toegelaat om die sentrum binne te gaan of te verlaat nie,” het sy gesê. Dit is tans nie duidelik of die skietery met ŉ rooftog verbind word nie. Volgens gerugte is ŉ polisiebeampte, twee klante en een verdagte geskiet. Dit kan egter nog nie bevestig word nie. Kapt. Thabo Sibuyi, polisiewoordvoerder, het die skietery aan Maroela Media bevestig. “Inligting is nog skraps. Die polisie is op die toneel en meer inligting sal deurgegee word soos dit beskikbaar gestel word,” het hy gesê. Dit is nie duidelik hoe lank die winkelsentrum gesluit gaan wees nie. Meer inligting volg.